**IZVEDBENI PLAN I PROGRAM ZA REALIZACIJU ŠKOLE U PRIRODI U ŠKOLSKOJ 2022/2023. GODINI**

**ULOGA I ZNAČAJ**

Škola u prirodi predstavlja vid osnovne pojmovne veze o užem i širem zavičaju, gdje će, daleko od gradske buke, učenici moći naučiti da od prirode uzmu sve što je dobro, a da je ujedno i sačuvaju. Učenje o prirodi u prirodnom ambijentu je imperativ vremena i ranog učenja, od bližeg ka daljem i u mlađem školskom uzrastu zauzima posebno mjesto u Nastavnom planu i programu.
U koncepciji rada Škole u prirodi posebnu ulogu ima odgojna i zdravstvena komponenta cjelokupnog rada, što i opredjeljuje prilikom izbora ovog oblika rada, s obzirom na mogućnost ostvarivanja što više odgojnih ciljeva i zadataka nastave svakog nastavnog predmeta pojedinačno kao i sadržaja i oblika cjelokupnog nastavnog i odgojnog rada.

**CILJEVI I ZADACI:**

- realizovati  programske sadržaje prema redovnom Nastavnom planu i programu, koji je u skladu s prirodnim okruženjem Škole u prirodi;
- omogućiti i osigurati svim učenicima odjeljenja da u toku školovanja pohađaju Školu u prirodi ;
- odrediti rukovodioca  Škole u prirodi;
- tokom boravka potrebno je ostvariti planirani fond sati predviđen Nastavnim planom i programom za svaki predmet;
- evidentirati ukupno vrijeme koje se u svakoj aktivnosti provede tokom realizacije nastavnih sadržaja svakog predmeta ponaosob;
- uvesti elastičan raspored, jer će vrijeme trajanja rada uvjetovati niz okolnosti, tako da rad može trajati i 15 minuta, ali i 60 minuta, što zavisi od toga šta je nastavnik planirao da realizuje u određenoj aktivnosti;
- učenici trebaju da uče uvijek i putem nenamjernog učenja, ali da se istovremeno igraju i zabavljaju koristeći prirodne resurse;
- uočavati da je priroda otvorena za one koji je poštuju, koji znaju da čitaju njene znakove, koji razumiju njen govor;
- uživati u doživljavanju prirodnog ambijenta;
- stvoriti uvjete i održavati ugodno raspoloženje;
- naučiti pravila ponašanja u prirodi, poštovati prirodne pojave, vjetar, vodu,…
- saznavati, učiti posmatranjem, istraživanjem, isprobavanjem;
- svaki dan posvetiti jednoj temi, jednoj aktivnosti: jedan dan smo planinari, drugi dan smo šumari, livadari, kuhari, slikari, zabavljači, pisci, pjesnici i drugo, dakle prema dogovoru;
- priprema za istraživanje u prirodi vezana je za izbor odgovarajuće obuće i odjeće koja je komotna i pokriva tijelo;
- osigurati pribor za prvu pomoć;

**Pravila života:**
- stalno mijenjati sudionike grupe kako bi svaku novu aktivnost radili s nekim drugim, a da su, ipak, uvijek svi zajedno;
- probati okuse nove hrane, "nacionalne specijalitete";
- brinuti se o sebi;
- voditi računa da u novom ambijentu niko nije sam i da svi imaju ista prava, obaveze i svoje potrebe.

**CILJEVI:**

**OBRAZOVNI**

**Sticanje znanja o:**

* užoj i široj okolini, užem i širem zavičaju, Bosni i Hercegovini i dešavanjima u njima;
* međusobnoj zavisnosti živih bića;
* odnosu prema prirodi;
* odnosu prema čovjeku i njegovom zdravlju, fizičkoj aktivnosti;
* orijentaciji u prostoru i vremenu;
* geografskoj karti užeg, šireg zavičaja, BiH;
* privredi u zavičaju;
* naseljima i saobraćaju u užem i širem zavičaju i BiH;
* uzajamnoj zavisnosti ljudi;
* promjenama na biljkama i životinjama u svim godišnjim dobima;
- biljkama i životinjama u prirodnoj životnoj zajednici;
- principima pravilne i redovne ishrane, kulturi ishrane;

**FUNKCIONALNI**

Uč**enici će:**- posmatrati
- samostalno ili u grupi planirati
- provoditi istraživanja
- samostalno ili u grupi izvoditi zaključke
- izvoditi mjerenja
- razmatrati dokaze i procjenjivati
- prezentirati dokaze
- prenositi informacije u individualnom i timskom radu
- procjenjivati

**ODGOJNI**

**Učenik će razviti pozitivne vrijednosti i stavove**- prema samom sebi, prema drugima – u zajednici
- porodici, obitelji
- učenju kao cjeloživotnom procesu
- poštivati i uvažavati različite stavove
- sticati samopouzdanje i odgovornost
- građenje ekološke svijesti (značaj čistog zraka, životne sredine, boravka u prirodi za zdravlje)
- usvajanje i korištenje naučnih dostignuća u razumijevanju svijeta u kojem žive
- poboljšanje kvaliteta življenja
- usvajanje pozitivnih navika: - za bavljenje tjelesnim aktivnostima zagrijavanje, jutarnje vježbe oblikovanja, smirivanje organizma, igre  ...;
- pravilnog držanja tijela prilikom sjedenja, stajanja i hodanja;
- da na adekvatan način iskaže kontrolisane emocije u različitim životnim  situacijama –mimikom, pantomimom i gestama
- da pozitivno doživljava i vrednuje život i rad u novom ambijentu

Organizacija nastave i  ukupan boravak u Školi u prirodi je prvenstveno fleksibilan. Ovo također podrazumijeva i paralelno i integrativno izvođenje nastave svih predmeta.

- Organizovati nastavu po grupama koje će se smjenjivati, jer ambijent dozvoljava da kroz igru, zabavu i pjesmu usvajaju znanja i zadovolje svoje potrebe;
- uskladiti dnevni ritam odmora, spavanja, učenja i igre

**BOSANSKI, HRVATSKI, SRPSKI JEZIK I KNJIŽEVNOST**

Programski sadržaji BHS jezika i književnosti, realizuju se na taj način što će se najprije ponoviti oni tekstovi koji se svojim sadržajima odnose na život i rad ljudi u novoj sredini, kao i na zajednički život, u kojima će se nalaziti učenici za vrijeme boravka u Školi u prirodi. Posebno težište je na uočavanju likova i njihovih postupaka, opisu lika i zauzimanju stavova prema liku. Koristit će se tekstovi u kojima se nalaze opisi, posebno onih predjela koji su karakteristični za boravak učenika, visoki planinski predjeli, zimski ambijent...
U cjelini, potrebno je vršiti povezivanja, korelaciju. U okviru takmičenja i kviza znanja učenici će se takmičiti u poznavanju likova i to onih koji imaju mnogo zajedničkog, kao i različitog, što je svakako dio rada i razgovora o sadržaju književnog teksta.

Za vrijeme boravka, učenici izdaju zidne novine . Zidne novine će sadržavati literarne i likovne priloge učenika.

**MOJA OKOLINA**

Planirat će se sadržaji koji odgovaraju boravku, životu i radu učenika u novoj sredini.

- Ponavljanje i povezivanje kao i proširivanje onih sadržaja koje su učenci učili u školi, a sada su u mogućnosti da ih neposredno posmatraju,  naročito kada se govori o životu i radu ljudi (posjete: farme krupne i sitne stoke – mliječni i mesni proizvodi; staklenik...

Tematske cjeline za učenike razredne nastave su:
- Biljni i životinjski svijet; Pravilna ishrana i boravak u prirodi

Ekološka kultura i higijena stanovanja;

Izgled šireg zavičaja; Izgled i sastav zemljišta i važnost vode;

Privreda, a naročito šire povezivanje sa sadržajima koji se odnose na izučavanje države BiH Posjete: spomenicima s hitorijskim temama

Reljef; Orijentacija u prostoru i prema Suncu su sadržaji koje obavezno treba obraditi, dakle sve ono što prirodni ambijent nudi.
U okviru ovog predmeta učenici će se upoznati s prošlošću kraja.

**MATEMATIKA**

Nastavni sadržaji predmeta Matematika pružaju mogućnost da se prilikom sastavljanja tekstualnih zadataka sadržaji vežu za život i rad ljudi u toj sredini.
Isto tako u okviru ovog predmeta postoji mogućnost da učenici posmatraju različite predmete i tako uočavaju skupove i podskupove, oblike predmeta i stiču i određena znanja iz geometrije. I u okviru ovog predmeta kao i ostalih moguće je organizovati takmičenja u znanju, zanimljive  večeri i sl.

**LIKOVNA KULTURA**

Prilikom ostvarivanja programskih sadržaja predmeta Likovna kultura koristit će se one teme i tehnike koje upravo proizlaze iz života i rada samog okruženja Škole u prirodi, čime se u potpunosti mogu ostvariti ciljevi i zadaci nastave ovog predmeta. Kako će učenici uređivati zidne novine, pored literarnih radova objavljivat će se i likovni radovi.

|  |  |
| --- | --- |
|   |   |

**MUZIČKA KULTURA**

Realizacijom programa muzičke kulture nastojati da učenici pjevaju one pjesme koje su po svom sadržaju najbliže životu i radu sredine u kojoj se nalaze, kao i pjesme koje su učili u toku školovanja.
Prilikom učenja tekstova i melodija novih pjesama vodimo računa da po svemu odgovaraju novom ambijentu. Nastojati da učenici nauče jednu pjesmu i jednu folkolornu igru iz kraja u kojem borave.

**TJELESNI I ZDRAVSTVENI ODGOJ**

Nastavne sadržaje  tjelesnog i zdravstvenog odgoja realizovati na način kojim će se više koristiti igre kod kojih dolazi do izražaja razvijanje sposobnosti značajnih sa stanovišta samozaštite i odbrane; sportske igre: igre na snijegu, redovne tjelesne vježbe, kao i čuvanje mentalnog zdravlja – u skladu s mjestom boravka i godišnjim dobima. Učenike u toku izleta naučiti kako da pruže prvu pomoć i pomognu u slučaju da neko bude ozlijeđen.
Radne obaveze učenika, a naročito dežurstvo i način njegovog obavljanja vezati s prethodno realizovanim aktivnostima i odgovornošću koju sa sobom nose.

Ovaj vremenski period koji učenici provode u Školi u prirodi pogoduje razvoju njihovih osnovnih psihomotoričkih sposobnosti s primjerenom frekvencijom pokreta i aktivnosti (koordinaciju pokreta, ravnotežu, finu motoriku ruku, preciznost) u kojem igra ima posebno značajnu ulogu.
Pravilna demonstracija svih aktivnosti u prirodnim uvjetima predstavlja primjeren način za njihovo adekvatno usvajanje, čime se potiče samostalnost učenika, njegova samokritičnost, jača samopouzdanje i samoaktualizacija i učenika vodi na putu sazrijevanja.
Realizatori ostvarivanja programa su nastavnici razredne nastave. Nastavnici će se pripremati za rad na taj način što će određivati konkretne sadržaje određenog bloka, vrijeme trajanja i mjesto izvođenja.

Svaki dan ima svoj sadržaj i dnevni raspored, od buđenja do spavanja.
Za cijelo vrijeme vodit će se dnevnik rada čiji će sadržaji koristiti za ljetopis škole i drugo, s podacima o životu i radu svih učesnika Škole u prirodi. Škola u prirodi kao segment nastave, u prirodnom ambijentu, osigurava postizanje takvog učenikovog doživljaja i efekte u nastavnom radu koji doprinose trajnijem zapamćivanju i korištenju naučenog u životu.

|  |  |
| --- | --- |
| **Plan i program**    Škola u prirodi zamišljena je da se na primjeren i prihvatljiv način stvore uvjeti za provođenje odgojno-obrazovnih, psiho-socijoloških, djeci emotivno bliskih aktivnosti i situacija. U tu svrhu provode se aktivnosti, u okruženju koje će rezultirati:      • upoznavanjem novih prirodnih i klimatskih krajeva domovine      • razvijanjem pozitivnih odnosa prema zdravom životu u prirodi i grupi     • usvajanjem novih spoznaja o znanstvenim i ekološkim principima     • samostalnost u obavljanju osnovnih higijenskih zadataka  |  |
|   |   |

**NOSIOCI PREDVIĐENIH SADRŽAJA I AKTIVNOSTI „ŠKOLE U PRIRODI“**

**Školski odbor**

- Upoznavanje sa Izvedbenim planom i programom Škole u prirodi

- Upoznavanje sa programom i općim uslovima putovanja

**Direktor škole**

- Koordiniranje u svim aktivnostima koje spadaju u nadležnost škole, u svojstvu nosioca aktivnosti

- Predlaganje vođe putovanja

**-** Prezentiranje Izvedbenog plana i programa Školskom odboru radi upoznavanja

- Obaveza informisanja Ministarstva za odgoj i obrazovanje Kantona Sarajevo o provedenoj proceduri nabavke i realizacije Škole u prirodi

**Nastavničko vijeće**

- Usvajanje Izvedbenog plana i programa Škole u prirodi

- Imenovanje vođe putovanja

- Određivanje jednog pratioca iz reda zaposlenika škole na svakih 15 učenika

- Donošenje Odluke koja se odnosi na Izvještaj o realizaciji Škole u prirodi

**Odjeljensko vijeće**

- Predlaganje Izvedbenog plana i programa realizacije Škole u prirodi

- Koordiniranje aktivnosti, koje su u domenu rada Odjeljenskog vijeća, po nalogu direktora škole

**Razrednici**

- Pravovremeno upoznavanje roditelja sa organizacijom Škole u prirodi

- Pribavljanje pismene saglasnosti roditelja

- Upoznavanje učenika i roditelja o društveno-prihvatljivim pravilima ponašanja (Etički kodeks ponašanja)

- Obaveza prikupljanja izjava roditelja o prihvatanju nadoknade troškova i eventualno pričinjene štete, koje prouzrokuje učenik (njihovo dijete)

**Vođa puta**

- Aktivno učešće u planiranju, organizaciji i realizaciji Škole u prirodi

- Ostvarivanje Izvedbenog plana i programa Škole u prirodi

- Priprema Izvještaja o realizaciji Škole u prirodi

**Roditelji učenika**

- Pravovremeno upoznavanje sa realizacijom Škole u prirodi

- Davanje saglasnosti za učešće učenika u realizaciji Škole u prirodi

- Upoznavanje sa Izvedbenim planom i programom Škole u prirodi

- Upoznavanje sa Etičkim kodeksom ponašanja učenika, na roditeljskim sastancima

**Učenici**

- Plansko upoznavanje sa Etičkim kodeksom ponašanja učenika u Školi u prirodi na časovima odjeljenske zajednice

- Upoznavanje sa pravilima sigurnosti i zaštite od socijalno neprihvatljivih oblika ponašanja (diskriminacije, neprijateljstava svih oblika nasilja sa posebnim osvrtom na vršnjačko nasilje)

- Zabrana odlaska učenika na neprikladna mjesta

**PLANIRANI OBUHVAT UČENIKA**

- 22 učenika IV razreda

**DUŽINA TRAJANJA**

- Škola u prirodi će se realizovati u okviru tri radna nastavna dana, odnosno u periodu 10-12. 5.2023. godine.

**PLANIRANI PUTNI PRAVCI I PLANIRANA DESTINACIJA**

- Škola u prirodi će se realizovati u Sportsko-rekreativnom centru Ajdinovići.

**OPIS PREVOZA, UGOSTITELJSKIH I DRUGIH USLUGA**

- Realizacija putovanja, osiguravanje potrebnog broja sjedišta u autobusu i adekvatnog smještajnog i ugostiteljskog objekta, koji zadovoljava određene standarde, obaveza je Ministarstva za odgoj i obrazrazovanje i agencije.

**ODREDBE O UPRAVLJANJU RIZICIMA REALIZACIJE**

- Obaveza škole da osigura zaštitu najboljeg interesa učenika, da vodi brigu usmjerenu ka očuvanju njegovog fizičkog i mentalnog zdravlja te bezbijednosti, kroz preduzimanje sigurnosnih mjera i upravljanje rizicima u postupku organizacije i realizacije Škole u prirodi.

- Poduzimanje sigurnosnih mjera i upravljanje rizicima u postupku realizacije Škole u prirodi.

- Škola je obavezna preventivno postupati preduzimanjem niza sigurnosnih mjera kako bi povećan rizik, kao bitna karakteristika realizacije Škole u prirodi, bio sveden na razumnu mjeru, odnosno minimum.

- Realizacija niza planskih aktivnosti usmjerenih na povećanje sigurnosti svih sudionika uključenih u realizaciji Škole u prirodi, kao što su:

* pravovremeno upoznavanje roditelja učenika sa planom realizacije Škole u prirodi (predviđena Godišnjim programom rada škole)
* pribavljanje pismene saglasnosti roditelja kojom se prihvataju opći uslovi putovanja, program putovanja i daje saglasnost za učešće učenika u realizaciji Škole u prirodi
* plansko upoznavanje učenika i roditelja s Etičkim kodeksom ponašanja učenika (društveno prihvatljiva pravila ponašanja), na časovima odjeljenske zajednice, odnosno na roditeljskim sastancima,
* upoznavanje učenika sa pravilima sigurnosti i zaštite od socijalno neprihvatljivih oblika ponašanja, diskriminacije, neprijateljstva i svih oblika nasilja sa posebnim osvrtom na vršnjačko nasilje
* preduzimanje zaštitnih mjera od odlaska učesnika Škole u prirodi na neprikladna mjesta i druge mjere.

**FINANSIJSKI OKVIR**

* Roditelji ne plaćaju boravak djece u Školi u prirodi, jer se ista finansira sredstvima Ministarstva za odgoj i obrazovanje Kantona Sarajevo.

**TEHNIČKA ORGANIZACIJA**

- Tenička priprema podrazumijeva radnje organizacije i realizacije koje obavlja agencija te škola, uz saglasnost Ministarstva za odgoj i obrazovanje KS.

**NAČIN FINANSIRANJA**

- Roditelji ne finansiraju učešća svoje djece/učenika, jer se Škola u prirodi finansira sredstvima Ministarstva za odgoj i obrazovanje Kantona Sarajevo.

- Roditelji snose troškove za eventualnu naknadu štete prouzrokovane nemarnim ponašanjem učenika.

Razrednica : Nafa Tarić, s.r.